ΓΡΑΠΤΗ ΕΡΩΤΗΣΗ E-1713/98

υποβολή: Roberta Angelilli (NI) προς την Επιτροπή

(29 Μαΐου 1998)

Θέμα: Ρύθμιση του καθεστώτος της ένοπλης ιδιωτικής φρουράς στην Ιταλία

Στην Ιταλία, το επάγγελμα του Ορκωτού Ιδιωτικού Φρουρού (ένοπλη ιδιωτική περίπολος) ρυθμίζεται από διατάξεις που ανάγονται στο 1932 και η νομοθεσία μέχρι σήμερα δεν υποδεικνύει σαφώς τα χαρακτηριστικά του επαγγελματικού καθεστώτος των αστυνόμων αυτών και των φορέων που είναι αρμόδιοι για την οργάνωση της εργασίας τους.

Τούτο σημαίνει ότι, από πλευράς εργασιακής σύμβασης, οι εργαζόμενοι αυτοί εξομοιούνται με κάθε άλλον εργαζόμενο χωρίς να λαμβάνεται υπόψη η ιδιαίτερη φύση του επαγγέλματός τους ως βοηθών των οργάνων του νόμου και της τάξης, που εργάζεται για την πρόληψη του εγκλήματος και φέρουν όπλα. Οι ορκωτοί ιδιωτικοί φρουροί ασκούν καθήκοντα μεταφοράς αξιών, νυκτερινής και ημερήσιας φρούρησης ασφάλειας ιδιωτών καθώς και ασφάλειας δημοσίων οργανισμών. Παρόλα αυτά, οι ορκωτοί ιδιωτικοί φρουροί εξομιούνται προς οποιονδήποτε άλλο πολίτη, χωρίς καν να έχουν το δικαίωμα να προβούν σε σύλληψη υπόπτου παρά μόνον εάν τον συλλάβουν επ' αυτοφόρω, ούτε και σε νόμιμη χρήση όπλου παρά μόνον σε περίπτωση αυτοάμυνας.

Επιπλέον, η έλλειψη κατάλληλης νομοθεσίας έχει οδηγήσει σε πολλαπλασιασμό των γραφείων φρουράς ασφαλείας που δεν διέπονται από συγκεκριμένες ρυθμίσεις και συνεπώς δεν υπόκεινται σε έλεγχο για να εξασφαλισθεί η αξιοπιστία και η επαγγελματική κατάρτιση όσον αφορά τις παρεχόμενες υπηρεσίες σε έναν τόσο ευαίσθητο τομέα, πράγμα που θέτει σε κίνδυνο την ασφάλεια των εργαζομένων και του κοινού και αψηφά όλους τους κανόνες του ανταγωνισμού. Κατόπιν τούτου, είναι σε θέση η Επιτροπή να μας πει:

1. Εάν υπάρχει σχετική νομοθεσία σε άλλες κοινοτικές χώρες;

2. Εάν η ενδεχόμενη ύπαρξη τέτοιας νομοθεσίας προβλέπει την εξομοίωση του καθεστώτος των ιδιωτικών φρουρών ασφαλείας με εκείνο των δημοσίων υπαλλήλων;

3. Εάν υπάρχουν σχετικές οδηγίες ή έγγραφα της Επιτροπής για το θέμα αυτό;

4. Ποιά είναι η γενικότερη τοποθέτησή της όσον αφορά την ένοπλη ιδιωτική φρουρά ασφαλείας στην Ευρώπη;

Απάντηση του κ. Monti εξ ονόματος της Επιτροπής

(28 Ιουλίου 1998)

Από τις αρχές της δεκαετίας του '90, πολλά κράτη μέλη έχουν θεσπίσει νέα νομοθεσία για τον έλεγχο των δραστηριοτήτων των επιχειρήσεων ασφαλείας ιδιωτών, όπως για παράδειγμα των επιχειρήσεων περιφρούρησης και χρηματαποστολών, εταιρειών εγκατάστασης και συντήρησης συστημάτων συναγερμού. Με βάση τις πληροφορίες που έχει στη διάθεσή της η Επιτροπή, πρόκειται για το Βέλγιο, την Ισπανία και την Πορτογαλία. Στη Γαλλία έχουν αρχίσει συζητήσεις σχετικά με τη θέσπιση νέας νομοθεσίας.

Ορισμένα κράτη μέλη προσπαθούν να περιορίσουν την πρόσβαση στην αγορά των υπηρεσιών ιδιωτικής ασφάλειας θέτοντας ως όρους την εθνικότητα ή την εγκατάσταση στην εθνική επικράτεια. Στην Ιταλία για παράδειγμα, η Testo Unico delle Legge di Publica Sicurezza της 13ης Ιουλίου 1931 απαιτεί να είναι ιταλικής εθνικότητας τόσο οι επιχειρήσεις που επιθυμούν να εγκατασταθούν εκεί όσο και οι μισθωτοί αυτών των επιχειρήσεων. Η Επιτροπή εκτιμά ότι αυτοί οι όροι αποτελούν διακρίσεις που αντιβαίνουν τα άρθρα 48, 52 και 59 της συνθήκης της ΕΕ. Στις 18 Ιουνίου 1998 αποφάσισε να απευθύνει αιτιολογημένη γνώμη προς την ιταλική κυβέρνηση.

Δεν υπάρχει κοινοτική οδηγία που να ρυθμίζει την πρόσβαση σ' αυτόν τον τομέα. Η Επιτροπή εκτιμά ότι πρόκειται για ευαίσθητο τομέα, όπου οι εθνικές αρχές οφείλουν να διενεργήσουν ελέγχους σεβόμενες πάντα τις διατάξεις της συνθήκης της ΕΕ.